**„*Ott van a haza, hol a haszon.*”**

(Katona József: *Bánk bán*, Első szakasz)

Katona művének számos olyan idézete van, amit mindenki ismer, hiszen a darab alapvető dilemmáját tükrözik. A mi választásunk mégis Biberach szavaira esett, mivel úgy látjuk, hogy nagyon is időszerű, jól tükrözi társadalmunkat. Ezt a mondatot akkor mondja, mikor azon gondolkodik, hogy Bánk mellé áll. Hiszen miért ne húzna hasznot belőle (is)?

A Vidnyánszky Attila által rendezett legújabb előadásban elgondolkodtatott minket a lézengő ritter karaktere, filozófiája. Mindenki jobb körülmények között szeretne élni, minél nagyobb mértékben részesedni az anyagi javakból. De hogyan, és mi ennek az ára?

Az emberek többsége anyagias, és mindenből megpróbálják a lehető legnagyobb hasznot húzni. E gond hazánkra nézve talán a legrosszabb, hiszen sok fiatal elhagyja e szép országot. Kezünkben van a népünk sorsa, egy összetartó és igazságos közösséget kellene létrehozni, de mivel egyre csak fogy a népesség, széthullhat nemzetünk.

Azt tapasztaljuk sokszor, hogy az emberi cselekedetek mozgatórugója az érdek. Tehát az emberek csak saját érdekükben cselekednek, saját céljaik eléréséért küzdenek. Önzőek vagyunk, nem vesszük figyelembe egymás vagy akár az ország bajait. Saját céljainkat talán úgy is kitűzhetnénk, hogy azzal a közösséget (is) szolgáljuk.

A dráma hátterében ott van végig Tiborc panasza. Sokan menekülnek, családjukat is hátrahagyva, annak reményében, hogy külföldön jobb lesz. Ha mindenki így gondolkodik, akkor ki marad itthon? Tenni kellene egy szebb jövőért a magunk hatáskörében becsületesen, és ehhez néha le kell mondani a haszonról, ami nehéznek bizonyul, de hosszútávon sokat használhat közösségünk jövőjének. Nem értjük azokat az embereket, akik saját országukat hibáztatják mindenért, de tenni nem akarnak érte semmit.

A darab egyik legfőbb üzenete tehát: „*A haza minden előtt.*” (Kölcsey). Biberach hazátlanságával, család nélküliségével épp arra tanít minket, hogy mi más utat válasszunk majd.